Page:Ludus Coventriae (1841).djvu/292

 So to dystroy ȝour gostly enmye this xal be kepte, ffor ȝour paschal lombe into the werdys ende.

ffor this is the very lombe, withowte spot of synne, Of weche John the Baptyst dede prophesy, Than this prophesye he dede begynne, Seyng "Ecce agnus Dey!" And how ȝe xal ete this lombe I xal ȝeve infformacion, In the same forme as the eld lawe doth specyfye, As I shewe be gostly interpretacyon; Therfore to that I xal sey ȝour wyttes loke ȝe replye.

With no byttyr bred this bred ete xal be, That is to say, with no byttyrnesse of hate and envye, But with the suete bred of love and charyté, Weche ffortefyet the soule gretlye. And it schuld ben etyn with the byttyr sokelyng, That is to mene, ȝyf a man be of synful dysposycion, Hathe led his lyff here with myslevyng, Therfore in his hert he xal have byttyr contrycion.

Also the hed with the feet ete xal ȝe, Be the hed ȝe xal undyrstand my Godhed, And be the feet ȝe xal take myn humanyté, These tweyn ȝe xal receyve togedyr in dede. This immaculat lombe that I xal ȝow ȝeve, Is not only the Godhed alone, But bothe God and man, thus must ȝe beleve; Thus the hed with the feet ȝe xal receyve eche on.

Of this lombe un-ete yf owth belevyth i-wys, Yt xuld be cast in the clere fyre and brent; Weche is to mene, yf thou undyrstande nowth al this, Put thi feyth in God, and than thou xalt not be shent.